2 Veigauna
Chapter 16
Ena i ka tolusagavulu ka ono ni yabaki nei Esa, o Baesa na tui Isireli sa lako cake mai me valuti Juta, sa tarai Rama me kua ni dua e curu mai se me dua e curu yani vei Esa na tui Juta.
2 Sa kauta mai o Esa nai yau mai na vale i Jiova (na siliva kei na koula) mai na vale ni tui talega ka vakauta vei Penitati na tui Siria, o koya sa tiko mai Tamasiko ka vaka,
3 "Me dua na veidinadinati vei iko kei au, me vaka vei tamamu kei tamaqu. Raica, au sa vakauta yani vei iko na siliva kei na koula; lako mai ka tamusuka na nomu veiyalayalati kei Baesa na tui Isireli, me vakasuka tani kina mai vei au."
4 Sa vakarogoci tui Esa o Peniatati ka talai ira na nona liuliu ni mataivalu ki Isireli. Era sa valuti Ijoni, Tani, Epeli, Maimi, kei na veikoro kece ni maroroi yaya e Navitalai
5 Ni sa rogoca oqo o Baesa, sa tarova na tarai Rama cake, ka sa tuvakadua na cakacaka.
6 Sa kauti ira kece na Juta o Esa na Tui ka kauta tani na vatu kei na kau e a sa tarai cake kina o Rama, ka sa la'ki tarai Keba kei Misipa kina.
7 Ena gauna o ya sa lako mai kina o Enani na daurai vei Esa na tui Juta ka tukuna vua: "Baleta ni o sa vakararavi vei tui Siria ka sega ni vakararavi vei Jiova na Kalou – oqo era sa na dro kina na mataivalu nei tui Siria mai na ligamu.
8 "Era sa sega beka ni mataivalu levu na Iciopea, na Lubimi, ka sa tu vei ira e levu na qiqi ni valu kei na mataivalu ose? Io, baleta ni o sa vakararavi vei Jiova sa soli ira o Koya ki na ligamu.
9 "Ni sa veiciciyaki tiko na mata i Jiova e vuravura taucoko, me vakaraitaki Koya ena kaukauwa vei ira sa dina tiko na yalodra vei Koya. Ena ka oqo, o sa cakacaka kina vakaca sara vei au; o koya oqo sa na tekivu sara ga oqo, nai valu vei iko."
10 Sa cudru sara o Esa vei koya na daurai ka biuti koya sara ki vale ni veivesu ena vuku ni nona cudru katakata. O Esa sa vakatekivu veivakaocari vei ira eso ena gauna o ya.
11 Na i tukutuku kei Esa mai na kena tekivu ka yacova na kena oti, sa volai ena kedra i vola na tui e Juta kei Isireli.
12 Ena i ka tolusagavulu ka ciwa ni nona lewa, sa tauvimate kina o Esa ena yavana, ka sa vuvu ca sara, ia, ena nona tauvimate sa sega kina ni vakasaqara na Kalou, ia, sa lako ga vei ira na vuniwai.
13 Sa vakacegu vata kei ira na tamana o Esa, sa mate e nai ka vasagavulu ka dua ni yabaki ni nona lewa.
14 Era sa buluti koya ena nona i bulubulu ga, sa cakava ga o koya ena Koro i Tevita, era sa vakadavori koya ena i davodavo sa sinai kina na veika boivinaka sa vakarautaki vakavinaka. Sa dua na veivakamai vinaka sa caka vua.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn